Psusennes II

Psusennes II (gammelegyptisk: ḥr-p3-sb3-ḫˁỉ-<n>-nỉwt, Hor-Pasebakhaenniut II; gresk: Ψουσέννης) var den siste farao i 21. dynasti i den epoken som kalles for tredje mellomepoke i oldtidens Egypts historie. Hans kongelige navn Titkheperure eller Tyetkheperre har betydningen «Bildet av Ras forvandlinger». Han styrte i tiden fra omtrentlig 960/959 f.Kr. og til 946/945 f.Kr. Psusennes II var sønn av yppersteprest Pinedjem II og hans hustru og søster Isetemkheb D. Psusennes’ datter Maatkare B ble førstehustru til Osorkon I, andre farao av 22. Dynasti. Psusennes etterfulgte Siamun og ble selv etterfulgt av Sjesjonk I. Han er en meget uklar historisk figur med få samtidige vitnemål.


== Liv og virke ==


=== Opprinnelse og familie ===
Opprinnelsen til Psusennes II er ikke sikker og den historiske klassifisering er vanskelig. Han er historisk sett en skyggeaktig og uklar figur. Selv om Psusennes II tradisjonelt listes som sjuende farao mellom Siamun og Sjesjonk I, er det ikke sikkert. Han kan ha vært kun en lokal hersker i Abydos under regjeringstiden til Sjesjonk I. Men om han ikke skal regnes som farao vil det føre til et hull i kronologien til tredje mellomepoke i Egypt. Om den senere egyptiske historikeren Manetho kan følges, hersket Psusennes II over hele Egypt, men det har ikke blitt funnet noen bevis for hans autoritet i nord.Han er antagelig identisk med ypperstepresten til Amon ved Karnak, Psusennes III. Han var antagelig selv sønn av ypperstepresten Pinedjem II og hans hustru Isetemkheb D, som begge nedstammet fra farao Pinedjem I. 
Margaret Bunson liser opp følgende navn som hustruer av Psusennes; Ta'apenes, Wiay, Istemkhebe og Ma'atkare. Hans datter Tanetsepeh ble gift med Sjedsunefertem, yppersteprest for Ptah i Memfis. Hans andre datter, Maatkare B, ble førstehustru til Osorkon I. Han ble således bestefar til farao Sjesjonk II. 


=== Yppersteprest ===

Det har vært vurdert om denne farao er identisk med Amons yppersteprest i Teben som er kjent som Psusennes III. Egyptologen Karl Jansen-Winkeln nevner en viktig graffitiinskripsjoner fra tempelet i Abydos som inneholder de fullstendige titlene på en kong Tyetkheperre Setepenre Pasebakhaenniut Meryamun «som er samtidig kalt for Amons yppersteprest og øverste militære kommandant.» Det antyder at Psusennes var både konge i Tanis og yppersteprest i Teben på samme tid, og at han ikke sa fra seg posisjonen som Amons yppersteprest i løpet av sin regjeringstid. De få samtidige vitnemålene fra hans styre er inkludert den før nevnte inskripsjoner i Seti Is Abydostempel, en ostrakon (innskrift på potteskår) fra Umm el-Qa'ab, en tilknytning ved Karnak og hans antatte grav, som består av en forgylt sarkofag med en kongelig uraeusslange og en mumie. Det sistnevnte ble funnet i et forkammer i graven hans ved Tanis.


=== Byggeaktiviteter ===
Det er ikke kjent om Psusennes II sto som byggherre for noen prosjekter eller restaureringsoppdrag.  Av samtidige bevis fra hans styre er kun de nevnte inskripsjoner i kapellet til Ptah i tempelet til Seti I i Abydos hvor det kan utledes at Psusennes II var konge av Øvre og Nedre Egypt, yppersteprest av Amon-Ra og militær hærfører. I tillegg er hans tronenavn sammen med Sjesjonk I innrisset på en statuett som opprinnelig tilhørte Thutmose III. Fra hans gravgods er det kun bevart en kvinnelig shabtistatuett. Den er oppbevart i Det egyptiske museum i Kairo, etter at den ble funnet i den kongelige nekropolis i Tanis som ble utgravd i 1939 av Pierre Montet.


== Referanser ==


== Litteratur ==
Bunson, Margaret (2014): Encyclopedia of Ancient Egypt, Infobase Publishing
Clayton, Peter (1994): Chronology of the Pharaohs, Thames & Hudson Ltd.
Dodson, Aidan (1993): «Psusennes II and Shoshenq I», JEA 79
Goff, Beatrice L. (2014): Symbols of Ancient Egypt in the Late Period: The Twenty-first Dynasty, Walter de Gruyter GmbH & Co KG
Hornung, Erik; Krauss, Rolf; Warburton, David, red. (2006): Ancient Egyptian Chronology (Handbook of Oriental Studies), Brill.
Schultz, Regine; Seidel, Matthias, red. (2007): Egypt. Faraoenes verden, Spektrum